text: Vejdirektoratet: Hastighedsforsøg har ikke påvirket sikkerheden
  26 april 2016 kl. 10.25
  På 18 vejstrækninger har bilisterne siden 2011 fået lov til at køre 90 km/t og hvis bare vejen den er god, giver det ikke flere ulykker, konkluderer Vejdirektoratet.
  En fartgrænse på 90 km/t på udvalgte landevejsstrækninger kan sagtens realiseres uden, at det nødvendigvis fører til, at der sker flere ulykker og flere kommer skade.
  Sådan lyder det fra Vejdirektoratet i en ny rapport, der nu får transport- og bygningsminister Hans Christian Schmidt til at drøfte mulighederne for at hæve fartgrænserne.
  -Jeg vil nu præsentere rapporten for partierne i den grønne forligskreds, så vi kan drøfte perspektiverne, herunder muligheden for at sætte hastigheden op på yderligere strækninger, siger Hans Christian Schmidt.
  Vejdirektoratet skriver i sin rapport, at der i forsøgsperioden er registreret 15 ulykker og 11 personskader om året på forsøgsstrækningerne. Tidligere blev der på samme strækninger registreret 18 ulykker og 13 personskader.
  Her i TV SYDs sendeområde har hastigheden været sat op på seks strækninger. En på Als. Tre mellem Kolding og Tønder og to mellem Esbjerg og Grindsted.
  